钦定古今图书集成/明伦汇编/氏族典/第301卷 > 《廖用贤尚友录》 > 梁商
## 钦定古今图书集成/明伦汇编/氏族典/第301卷 > 《廖用贤尚友录》 > 梁商

按《后汉书梁统传》：“统曾孙商，字伯夏，雍之子也。少以
外戚拜郎中，迁黄门侍郎。永建元年，袭父封乘氏侯。
三年，顺帝选商女及妹入掖庭，迁侍中屯骑校尉。阳
嘉元年，女立为皇后，妹为贵人，加商位特进，其岁拜
执金吾。二年，以商为大将军，固称疾不起。四年，使太
常桓焉奉策就第，即拜，商乃诣阙受命。商自以戚属”，
居大位，每存谦柔，虚己进贤，于是京师翕然，称为“良
辅”，帝委重焉。每有饥馑，辄载租谷于城门，赈与贫馁，
不宣己惠。检御门族，未尝以权盛干法。而性慎弱，无
威断，颇溺于内竖。永和六年薨，赐谥忠侯。子冀嗣。